Nuninyɛne
© 2014 Watch Tower Bible and Tract Society of Pennsylvania
Kɛzi Nyamenle Bu Sigalɛtenlonlɛ Ɛ? 4
Anyelazo Boni A Wɔ Ɛkɛ Maa Me Nenya Mɔ A? 10
Menli Nsa Mɔɔ Kpondɛle Nɔhalɛ Ne Wɔ Ɛvoya 16 Ne Anu—Duzu A Bɛnwunle Ye A? 12
OTHER BIBLE QUESTIONS ANSWERED—Is God to Blame for Our Suffering?
(Nea BIBLE TEACHINGS > BIBLE QUESTIONS ANSWERED abo wɔ Nrelenza nu)
EDWƐKƐ TITILE | KƐZI NYAMENLE BU SIGALƐTENLONLƐ LA
Sigalɛtenlonlɛ ɛngyakyi menli ɛhunlɛ.
Ɔhunle menli 100,000,000 wɔ ɛvoyia mɔɔ ɛze ɛhɔ la anu.
Ɛvolɛ biala ɔku menli kɛyɛ 6,000,000.
Saa bɛkyehyɛ nu a, kɛkɛ nsia biala ɔku sonla ko.
Yɛɛ debie biala ɛngile kɛ ɔbagyakyi.
Menli mɔɔ bu nwolɛ mgbonda la kile kɛ mɔɔ ɛlɛkɔ zo la angyakyi a, ɔkadwu 2030 la, menli mɔɔ sigalɛtenlonlɛ bahu bɛ la bɛadwu 8,000,000. Na bɛkile kɛ ɔkadwu ɛvoya 21 ne awieleɛ la sigalɛtenlonlɛ bahu menli 1,000,000,000.
Tɛ menli mɔɔ no la angomekye a sigalɛte ku bɛ a. Menli mɔɔ nwu nwolɛ amaneɛ la bie mɔ a le abusua ne anu amra mɔɔ bɛgyakyi bɛ wɔ ɔ nzi, mɔɔ di nyane kɛ bɛ awie ɛwu na bɛ nwo kyele bɛ wɔ ezukoa nwo, yɛɛ menli 600,000 ne mɔɔ esike mɔɔ kɔ bɛ nu maa bɛwu ɛvolɛ biala la. Adesoa ne bie ka awie biala ɔluakɛ bɛtua kpɔkɛdelɛ nwo kakɛ kpole.
Ewulenzane ɛhye ɛnle mɔɔ maa dɔketama nriandi kpondɛ nwolɛ ayile la, bɛkola bɛyɛ ewule ɛhye ayile; bɛze ye sɔbelɛ ne kpalɛ. Dkt. Margaret Chan, mɔɔ nea Ewiade Amuala Kpɔkɛdelɛ Fane ne azo la hanle kɛ: “Sigalɛte ewulenzane ne vi sonla, na arane nee maanlema mɔdenlebɔlɛ bamaa yɛahola yɛapɛ zolɛ.”
Bɛlɛbɔ mɔdenle mɔɔ tɛla biala wɔ maanle ngakyile nu bɛaho bɛatia kpɔkɛdelɛ nwo ngyegyelɛ ɛhye. Ɔkadwu August 2012 la, ɛnee maanle kɛyɛ 175 ɛlie ɛdo nu kɛ bɛnea bɛamaa sigalɛtenlonlɛ aha aze.* Noko akee, menli mɔɔ lɛ nwolɛ tumi la ɛlɛmaa ewule ne ahɔ zo. Ɛvolɛ biala, menli mɔɔ yɛ sigalɛte la sɛkye dɔla mgbe mgbe fa bɔ nwolɛ nolo kɛ bɛbanyia menli fofolɛ mɔɔ badɔ bie la, titile mraalɛ nee ngakula mɔɔ bɛwɔ ehyia maanle nu la. Kɛmɔ sigalɛtenlonlɛ ka bɛ nwo la ati, menli mgbe mgbe ko ne mɔɔ no bie dɛba la anu dɔɔnwo bawu. Saa menli mɔɔ no bie kɛkala la angyakyi a, ɛvolɛ abulanla mɔɔ ɛlɛba la anu menli dɔɔnwo bawu.
Nwolɛ nolobɔlɛ nee kɛzi ɔka menli ɛkɛ ne la ɛmaa menli dɔɔnwo ɛva bɛ nwo ɛwula debie mɔɔ bɛ kunlu a anrɛɛ bɛgyakyi la anu. Ɛhye bie a dole Naoko a. Ɔbɔle sigalɛtenlonlɛ bo wɔ ye mbɛlɛra nu. Kɛzi ɛnee bɛka nwolɛ edwɛkɛ wɔ adwelie ninyɛne nu la manle ɔdele nganeɛ kɛ ɔ nye ɛbuke. Ɔnwunle kɛ ɛvovoa kansa hunle ye awovolɛ ɛdeɛ, noko ɔhɔle zo ɔnlonle sigalɛte ne, wɔ mekɛ mɔɔ ɔlɛtete ɔ mra mraalɛ nwiɔ ne la. Ɔhanle kɛ: “Ɛnee medwenle nwo kɛ mebanyia ɛvovoa kansa yɛɛ ɛnee me mra ne mɔ kpɔkɛdelɛ gyegye me, noko ɛnee mengola ye gyakyi. Ɛnee medwenle kɛ menrɛhola ye gyakyi ɛlɛ.”
Noko, Naoko gyakyile. Ɔnwunle debie mɔɔ boale ye manle ɔholale ɔgyakyile sigalɛtenlonlɛ ne la wɔ ɛleka ko ne ala mɔɔ ɛboa menli mgbe dɔɔnwo ɛmaa bɛgyakyi sigalɛtenlonlɛ la. Ɛleka boni ɔ? Yɛsɛlɛ wɔ toa zo kenga.
^ ɛden. 11 Ninyɛne mɔɔ bɛyɛ la bie a le kɛ bɛbamaa menli anwu esiane mɔɔ wɔ sigalɛtenlonlɛ nu la, sigalɛte mɔɔ bɛyɛ a bɛmmaa bɛnnyia adenle bɛndɔne ye, sigalɛte nwo adwule kpole mɔɔ bɛdie, yɛɛ menli mɔɔ bɛboa bɛ bɛmaa bɛgyakyi ye ɛnlonlɛ la.
EDWƐKƐ TITILE | KƐZI NYAMENLE BU SIGALƐTENLONLƐ LA
Naoko, mɔɔ yɛhanle ɔ nwo edwɛkɛ la hanle kɛzi ɔlile sigalɛtenlonlɛ zo konim la anwo edwɛkɛ kɛ, “Kɛmɔ menzukoale Nyamenle bodane nee ye subane ne anwo debie la ati, mengolale mengakyile me ɛbɛlabɔlɛ.” Mɔɔ ɔzukoale la wɔ Baebolo ne anu. Baebolo ne ɛnga sigalɛte nwo edwɛkɛ ɛdeɛ, noko ɔboa yɛ ɔmaa yɛte kɛzi Nyamenle bu sigalɛtenlonlɛ la abo.* Ndelebɛbo ɛhye ɛboa menli dɔɔnwo ɛmaa bɛhola bɛnyia anwosesebɛ na bɛkpo anzɛɛ bɛgyakyi ye ɛnlonlɛ. (2 Temɔte 3:16, 17) Bɛmaa yɛzuzu sigalɛtenlonlɛ nwo ngyegyelɛ nsa mɔɔ ɛlie duma nee mɔɔ Baebolo ne ka ye wɔ nwolɛ la anwo.
Ayile ko mɔɔ ka bɛ nwo mɔɔ wɔ sigalɛte nu la a le nicotine. Ɔmaa awie anwosesebɛ ndɛndɛ na eza ɔmaa ɔ nwo bubu ye. Sigalɛtenlonlɛ maa nicotine kɔ amelɛ ne anu ndɛndɛ fane dɔɔnwo. Kɛmɔ ekyi biala mɔɔ awie kɛnlo la maa ɔnyia nicotine ne bie la ati, awie mɔɔ sɔ sigalɛte pakɛte ko alehyenlɛ biala la nyia nicotine 200 wɔ alehyenlɛ biala anu, ɛhye tɛla ayile biala mɔɔ bɛno la. Dodo zɛhae mɔɔ kɔ awie nu la maa nicotine ne ka ɔ nwo tɛla ayile biala. Saa ɔka awie mɔɔ no sigalɛte la anwo, na yeannyia bie yeanno a ɔ nwo ɛndɔ ye fee.
‘Bɛle ahanra bɛmaa ahenle mɔɔ bɛtie ye la.’—Wulomuma 6:16
Saa sigalɛtenlonlɛ ɛha ɛ nwo a asoo ɛbahola wɔadie Nyamenle?
Baebolo ne boa yɛ maa yɛte edwɛkɛ ne abo kpalɛ, ɔka kɛ: “Bɛdabɛ bɛze ye wienyi kɛ saa bɛbu bɛ nwo bɛmaa awie kɛ bɛsonle ye kɛ bɛle ahanra a, ɛnee bɛle ahanra bɛmaa ahenle ne mɔɔ bɛsonle ye la.” (Wulomuma 6:16) Saa sigalɛte mɔɔ awie kpondɛ anlo ala a ye adwenle wɔ zo mekɛ dɔɔnwo a, ɔngyɛ ɛnee yeyɛ akɛlɛ yemaa ye. Noko, Nyamenle mɔɔ ye duma a le Gyihova la, kulo kɛ yɛnyia fanwodi wɔ ninyɛne mɔɔ sɛkye yɛ nwonane nee yɛ sunsum, mɔɔ le yɛ adwenle tumi ne la anwo. (Edwɛndolɛ 83:18; 2 Kɔlentema 7:1) Ɛhye ati, awie ɛlɛnyia Gyihova anwo anyezɔlɛ kpole a, ɔnwu kɛ ɔwɔ kɛ ɔfa debie kpalɛ mɔɔ ɔbahola la ɔmaa Gyihova, noko ɔnrɛhola ɔnrɛzɔ Nyamenle anye wɔ mekɛ mɔɔ ɔle akɛlɛ ɔmaa subane mɔɔ nee ewule lua la. Awie nwu ɛhye a ɔboa ɔmaa ɔko ɔtia atiakunluwɔzo ɛtane.
Olaf, mɔɔ wɔ Germany la, lile sigalɛte mɔɔ ɔbɔle ɔ bo kɛ ɔno la ɛnee yeli ɛvolɛ 12, na yeha ye ɛkɛ ɛvolɛ 16 la azo konim. Ɔhanle kɛ: “Sigalɛte mɔɔ lumua mɔɔ menonle la le kɛ asɛɛ esiane biala ɛnle nu la. Noko ɛvolɛ dɔɔnwo anu, akee ngyegyelɛ ne yɛle kpole. Kenle ko bie mɔɔ me sigalɛte ne wiele la, ɔyɛle me nyane dedee ɔmanle mensesale ɔ bo ne mɔɔ gua debie nu la na menvale adwelie kɛlata bie menkyekyele nwolɛ. Menea mɔɔ menyɛle la a mekola menwu kɛ ɛnee ɔle anyiemgba bɔkɔɔ.” Kɛzi ɔgyakyile sigalɛtenlonlɛ subane ɛtane ne ɛ? Ɔhanle kɛ: “Ɛnee debie mɔɔ hyia me la a le kɛ mebazɔ Gyihova anye. Ɛlɔlɛ mɔɔ Gyihova lɛ maa alesama nee anyelazo mɔɔ ɔfa ɔmaa la manle menyianle anwosesebɛ na mengyakyile deɛ ɛhye mɔɔ ɛha me nwo la bɔkɔɔ.”
The Tobacco Atlas ne ka kɛ, ‘Abɔdeɛ nwo nrɛlɛbɛ ɛmaa yela ali wienyi kɛ asɛɛ sigalɛtenlonlɛ sɛkye sonlabaka ne anu debie biala yɛɛ ɔmaa bɛ nwo to bɛ na bɛwu ndɛndɛ.’ Yela ali kɛ sigalɛtenlonlɛ maa bɛnyia ewule le kɛ kansa, ahonle yɛɛ ɛvovoa ewule. Noko Ewiade Amuala Kpɔkɛdelɛ Fane (WHO) ne eza ka kɛ, sigalɛtenlonlɛ maa bɛnyia ewulenzane mɔɔ le kɛ avinliwule la.
“Fa wɔ ahonle muala, wɔ ɛkɛla muala, nee wɔ adwenle muala kulo [Gyihova] wɔ Nyamenle ne.”—Mateyu 22:37
Saa ɛdua subane ɛtane zo ɛsɛkye nwonane mɔɔ Nyamenle ɛva ɛmaa wɔ la a asoo ɛnee ɛkulo Nyamenle na ɛdi ye eni?
Gyihova Nyamenle ɛlua ye Edwɛkɛ, Baebolo ne azo ɛmaa yɛnwu kɛ ɔwɔ kɛ yɛnyia yɛ ngoane, yɛ sonlabaka yɛɛ ninyɛne mɔɔ wɔ nu la anwo adwenle kpalɛ. Ɔ Ra, Gyisɛse hwenle adwenle hɔle ɛhye azo wɔ mekɛ mɔɔ ɔhanle kɛ: “Fa wɔ ahonle muala, wɔ ɛkɛla muala, nee wɔ adwenle muala kulo [Gyihova] wɔ Nyamenle ne” la. (Mateyu 22:37) Ɔda ali kɛ, Nyamenle kulo kɛ yɛnea yɛ ngoane nee yɛ nwonane ne boɛ na yɛdi bɛ eni. Saa yɛsukoa Gyihova nee ye ɛwɔkɛ ne mɔ anwo debie a, ɔmaa yɛkulo ye na yɛbu debie biala mɔɔ yeyɛ yemaa yɛ la kɛ ɔsonle bolɛ. Ɛhye ka yɛ maa yɛtwe yɛ nwo yɛfi debie biala mɔɔ bagua yɛ sonlabaka ne anwo evinli la anwo.
Jayavanth, mɔɔ le dɔketa wɔ India la, nlonle sigalɛte ɛvolɛ 38. Ɔhanle kɛ: “Menwunle esiane mɔɔ wɔ sigalɛtenlonlɛ nu la wɔ ayileyɛlɛ mbuluku nu. Ɛnee meze kɛ ɔle ɛtane, na mendule me wuleravolɛma folɛ kɛ bɛgyakyi ye ɛnlonlɛ. Noko ɔnva nwo kɛ membɔle mɔdenle fane nnu anzɛɛ nsia la, meangola ye gyakyi.” Duzu a boale ye manle ɔgyakyile ye bɔkɔɔ a? Ɔse: “Baebolo ɛzukoalɛ a manle mengyakyile sigalɛtenlonlɛ a. Gyihova mɔɔ ɛnee mekulo kɛ mesɔ ɔ nye la manle mengyakyile ye ɛkɛ ne ala.”
Sigalɛte mɔɔ bɛno bɛkpunla nee sigalɛte mɔɔ ɛlɛkpu esike la boda. Esike zɛhae mɔɔ bɛtwe bɛkɔ bɛ nu la kola maa bɛnyia kansa nee ewule gyɛne, na ɛvolɛ biala ɔku menli 600,000 mɔɔ bɛnno bie, mɔɔ nuhua dɔɔnwo le mraalɛ nee ngakula la. WHO amaneɛbɔlɛ bie bɔ kɔkɔ kɛ: “Awie biala ɛnlɛ banebɔlɛ wɔ sigalɛte mɔɔ bɛno bɛkpunla ye la anwo.”
“Kulo ɛ gɔnwo kɛ ɛdawɔ ɛ nwo la.”—Mateyu 22:39
Saa awie no sigalɛte kpunla ɔ gɔnwo nee ye abusua a asoo ɛnee ɔkulo bɛ edwɛkɛ ɔ?
Gyisɛse hanle kɛ agɔnwolɛ nwo ɛlɔlɛ—yɛ abusua, agɔnwolɛma, yɛɛ menli gyɛne mɔɔ nee yɛ wɔ la—a le debie mɔɔ li Nyamenle nwo ɛlɔlɛ nzi a. Ɔhanle kɛ: “Kulo ɛ gɔnwo kɛ ɛdawɔ ɛ nwo la.” (Mateyu 22:39) Saa yɛyɛ debie mɔɔ boda menli mɔɔ bikye yɛ la a, ɛnee yɛnlɛ agɔnwolɛ nwo ɛlɔlɛ. Ɛlɔlɛ kpalɛ ka yɛ maa yɛtie Baebolo folɛdulɛ ne mɔɔ se: “Awie biala mmadwenle ɔ ngome ye boɛyɛlɛ nwo. Bɛdwenle bɛ gɔnwo mɔ ɛdeɛ nwo” la.—1 Kɔlentema 10:24.
Armen, mɔɔ wɔ Armenia la ka kɛ: “Kɛmɔ ɛnee ɔboda me abusua ne la ati, bɛbodole me kɛ mengyakyi sigalɛtenlonlɛ. Noko ɛnee mengulo kɛ medie meto nu kɛ ɔboda bɛ.” Ɔhilele mɔɔ manle ɔhakyile ye adwenle la anu kɛ: “Baebolo ne anwo ndelebɛbo nee Gyihova anwo ɛlɔlɛ boale me manle mengyakyile sigalɛtenlonlɛ na menliele mendole nu kɛ tɛ me ngomekye a ɔbaboda me a na ɔbaboda menli mɔɔ bikye me la.”
Baebolo ne anwo ndelebɛbo boale Olaf, Jayavanth, nee Armen manle bɛgyakyile subane ɛtane mɔɔ ɛnee ɔlɛboda bɛ nee awie mɔ la. Tɛ esiane mɔɔ wɔ sigalɛtenlonlɛ nu mɔɔ bɛze la a manle bɛgyakyile a, na Gyihova mɔɔ bɛnyianle ɔ nwo ɛlɔlɛ na bɛkulo kɛ bɛsɔ ɔ nye la a manle bɛyɛle zɔ a. Bɛzi kɛzi ɛlɔlɛ nwo hyia la azo wɔ 1 Dwɔn 5:3, mɔɔ ka kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ mɔɔ bu sonla kɔme a.” Nɔhalɛ nu, ɔnla aze kɛ yɛbava Baebolo ngyinlazo yɛabɔ yɛ ɛbɛla dahuu, noko saa Nyamenle nwo ɛlɔlɛ kpole ka awie a, tieyɛ ɛnle adesoa ɛmmaa ye.
Gyihova Nyamenle ɛlɛdua ewiade amuala ngilehilelɛ gyima ne azo yeaboa menli mgbe dɔɔnwo kɛkala yeamaa bɛahwe bɛ nwo bɛavi akɛlɛ mɔɔ bɛyɛ bɛmaa sigalɛte la anwo. (1 Temɔte 2:3, 4) Ɔnrɛhyɛ, Gyihova balua ye Belemgbunlililɛ ne—anwuma tumililɛ bie mɔɔ wɔ ɔ Ra, Gyisɛse Kelaese abo la azo—aye anyebolo gualilɛ ngyehyɛleɛ mɔɔ ɛmaa menli dɔɔnwo ɛyɛ akɛlɛ ɛmaa sigalɛte la avi ɛkɛ. Ɔbaye sigalɛte ewulenzane ne yeavi ɛkɛ bɔkɔɔ na yeamaa alesama mɔɔ yɛ tieyɛ la ali munli wɔ nwonane nee adwenle nu.—Ayezaya 33:24; Yekile 19:11, 15.
Saa ɛlɛbɔ mɔdenle kɛ ɛgyakyi sigalɛtenlonlɛ a, mmamaa wɔ abɛ nu bu. Saa ɛnyia Gyihova anwo ɛlɔlɛ na ɛnwu kɛzi ɔbu sigalɛtenlonlɛ la a, ɛdawɔ noko ɛbahola wɔagyakyi. Gyihova Alasevolɛ bava anyelielɛ ahile wɔ ninyɛne kpalɛ bie mɔ na bɛaboa wɔ bɛamaa wɔanwu Baebolo ngyinlazo na wɔava wɔabɔ wɔ ɛbɛla. Nyia anwodozo kɛ ɛkpondɛ kɛ Gyihova boa wɔ na ɛgyakyi sigalɛtenlonlɛ mɔɔ ɛha ɛ nwo la a, ɔbamaa wɔanyia tumi nee anwosesebɛ mɔɔ ɛhyia la.—Felepaema 4:13.
^ ɛden. 3 Yɛlɛka sigalɛte, cigar, abua anzɛɛ esike biala mɔɔ bɛtwe bɛkɔ bɛ nu la anwo edwɛkɛ ɛdeɛ, noko ngyinlazo ne fane tɛba mɔɔ bɛdi, asɛla mɔɔ bɛgua, sigalɛte mɔɔ bɛno wɔ milahyinli nu mɔɔ nicotine wɔ nu yɛɛ ninyɛne gyɛne nwo.
ƐNEE ɛhɔne ɛlɛku menli mɔɔ ɛlɛkpɔsa la. Bɛtelɛhɛm sua ne tete ɛleka mɔɔ bɛhɔnlea la ɛmaa bɛ ti akunlu ɛra aleɛ zo, na bɛkulo kɛ bɛdi aleɛ mɔɔ wɔ ɛkɛ ne la bie. Bɛ nuhua ko nwunle aleɛlilɛleka mɔɔ bɛtɔne falafel—aleɛ fɛlɛko bie mɔɔ bɛva ma, tomandese, anweɛ, yɛɛ nya nya bɛyɛ mɔɔ bɛfa bɛwula pita paano nu la. Aleɛ fɛlɛko ne manle bɛnyianle anwosesebɛ na bɛdoale bɛ akpɔsa ne azo.
Ɛnee nyɛvolɛ ne mɔ ɛnze kɛ zɔhane paano ne mɔɔ ɛnle kɛnlɛma mɔɔ bɛlile la le tete anwubielɛ bie mɔɔ dole bɛ wɔ zɔhane kenle ne a. Duma Bɛtelɛhɛm abo kile “Paano Sua nu,” na bɛdo paano wɔ ɛkɛ ne wɔ ɛvolɛ dɔɔnwo anu. (Wulutu 1:22; 2:14) Ɛnɛ, pita paano a bɛta bɛto ye wɔ Bɛtelɛhɛm a.
Ɛvolɛ kɛyɛ apenle nna mɔɔ ɛze ɛhɔ la, wɔ ɛleka bie mɔɔ nee Bɛtelɛhɛm nyiakɛ anwa la, Ebileham aye, Sɛla donle “kpanwo” mɔɔ le wuluwulu la manle nyɛvolɛ nsa mɔɔ rale ye ɛkɛ ne arɛlevilɛ nu la. (Mɔlebɛbo 18:6) Ɔbayɛ kɛ Sɛla nyianle “esamo kpalɛ” ne vile hwiiti bie anzɛɛ baale nu. Ɛnee ɔwɔ kɛ Sɛla yɛ paano ɛhye ndɛndɛ na bie a ɔdonle ye wɔ bolɛ wuluwulu zo.—1 Arelemgbunli 19:6.
Edwɛkɛ ɛhye kile kɛ ɛnee Ebileham abusua ne yɛ bɛ paano na bɛto. Kɛmɔ ɛnee bɛndɛla ɛleka ko la ati, Sɛla nee ye sonvolɛma ne angola ando paano wɔ fonlomo nu kɛmɔ ɛnee bɛta bɛyɛ ye wɔ Sɛla sua zo Yule la. Ɔvale abɛlɛ mɔɔ wɔ ɛkɛ ne la bie ɔyɛle esamo kpalɛ. Ɛnee ɛhye bayɛ gyima ɛsesebɛ mɔɔ bɛfa ɛdibolɛ yɛɛ bie a dwɔma nee duba bɛyɛ a.
Ɛvoya nna anzi, Mosisi Mɛla ne hanle kɛ ɔnle kɛ awie biala fa awie mɔɔ yebɔ ye bosea la ɛdibolɛ di agyinla nu ɔluakɛ ɔyɛ ye zɔ a ɔbaye ‘bɛ nloa anu aleɛ.’ (Mɛla ne 24:6) Nyamenle bule ɛdibolɛ kɛ nwolɛ hyia ɔluakɛ ɔnle nu a, abusua bie ɛnrɛnyia aleɛ ɛnrɛli.—Nea ɛlɛka “Alehyenlɛ Biala Debie Ɛdinlɛ Nee Paano Ɛdonlɛ Wɔ Baebolo Mekɛ Zo.”
Ngɛlɛlera ne ka paano nwo edwɛkɛ fane kɛyɛ 350, na ɛnee Baebolo kɛlɛvolɛma ta fa gyinla ɛkɛ ne maa aleɛ. Gyisɛse hanle kɛ menli mɔɔ sonle Nyamenle la bahola ava anwodozo ayɛ asɔne kɛ: “Maa yɛ ɛnɛ yɛ dahuu aleɛ.” (Mateyu 6:11) Wɔ ɛke, “aleɛ” ne mɔɔ bɛhanle nwolɛ edwɛkɛ la kile paano, na Gyisɛse hilele kɛ yɛbahola yɛanyia anwodozo kɛ Nyamenle bamaa yɛanyia aleɛ yɛali wɔ alehyenlɛ biala anu.—Edwɛndolɛ 37:25.
Noko akee, debie wɔ ɛkɛ mɔɔ hyia kpalɛ tɛla paano anzɛɛ aleɛ a. Gyisɛse hanle kɛ: “Tɛ aleɛ ngome a sonla di a ɔnyia ngoane a, na Nyamenle anloa edwɛkɛ biala maa ngoane.” (Mateyu 4:4) Ye edwɛkɛ ne kile mekɛ mɔɔ ɛnee Nyamenle a maa Yizilayɛma aleɛ maa bɛdi la. Ɛhye bɔle ɔ bo wɔ mekɛ mɔɔ bɛvile Yigyibiti la anzi mekɛ ekyi bie anu. Ɛnee bɛdɛnla Saenae Ɛsɛlɛ ne azo kɛyɛ siane ko, na ɛnee bɛ aleɛ ɛlɛwie. Kɛmɔ ɛnee bɛsulo kɛ ɛhɔne bamaa bɛawu wɔ ɛsɛlɛ resee ne azo la ati, bɛdendɛle bɛ nzo abo kɛ: ‘Yɛlile aleɛ yɛ ko yile tɛkɛɛ’ wɔ Yigyibiti.—Adendulɛ 16:1-3.
Ɔda ali kɛ ɛnee Yigyibiti paano ne yɛ fɛ. Wɔ Mosisi mekɛ zo, ɛnee menli mɔɔ ze paano to kpalɛ la maa Yigyibitima paano nee keeki ngakyile. Noko Gyihova anyɛ kɛ ɔgyakyi ye menli ne mɔɔ ɔnrɛmaa bɛ paano biala a. Ɔbɔle bɛ ɛwɔkɛ kɛ: “Mebamaa aleɛ vi anwuma adɔ kɛ ezule.” Amgba noko, nwonlomɔ ne bɛnwunle paano ɛhye mɔɔ vi anwuma la, “debie ahunguma ngyikyi” mɔɔ zɔho ezukɔtweaba la. Mekɛ mɔɔ lumua mɔɔ Yizilayɛma nwunle ye la bɛbizale kɛ “Duzu debie ɛ?” Mosisi zele bɛ kɛ: ‘Ɔle paano mɔɔ Gyihova ɛva ɛmaa bɛ kɛ bɛli a.’ Bɛvɛlɛle ye mana* na paano ɛhye manle bɛ anwosesebɛ wɔ ɛvolɛ 40 anu.—Adendulɛ 16:4, 13-15, 31.
Mɔlebɛbo ne, ɔbayɛ kɛ Yizilayɛma anye liele nwanwane adenle zo mana ne anwo. Ɛnee ye fɛlɛko le kɛ ‘keeki mɔɔ bɛva wolɛ bɛyɛ la,’ na awie biala nyianle mɔɔ ɔbaza ye la. (Adendulɛ 16:18) Noko mekɛ hɔle bie la, bɛ nwo lɔle aleɛ ngakyile mɔɔ ɛnee bɛdi wɔ Yigyibiti la. Bɛdendɛle bɛ nzo abo kɛ: “Yɛnli debie gyɛne biala kɛ mana ko ye ala!” (Ɛdianlɛ 11:6) Nzinlii bɛvale ɛya bɛhanle kɛ: “Aleɛ funli ɛhye, yɛnrɛhola bieko di.” (Ɛdianlɛ 21:5) Awieleɛ ne, “anwuma kpanwo” ne anyɛ bɛ fɛ na ɔhanle bɛ ɛya.—Edwɛndolɛ 105:40.
Ɔda ali kɛ paano le kɛ ninyɛne gyɛne mɔɔ ɔnyɛ se kɛ yɛbabu yɛ nye yɛagua zo la anwo. Noko Baebolo ne ka paano titile bie mɔɔ ɔnle kɛ yɛtendɛ yɛtia la anwo edwɛkɛ. Paano ɛhye, mɔɔ Gyisɛse vale totole mana ne mɔɔ Yizilayɛma yɛle boniayɛ na bɛkpole anwo la, bahola amaa yɛ dahuu ngoane.
Gyisɛse hanle hilele ye tievolɛma kɛ: “Mame a mele ngoane kpanwo ne a. Bɛ nlenya mɔ lile mana wɔ ɛsɛlɛ ne azo, na bɛwule. Kpanwo ne mɔɔ vi anwuma ba la le aleɛ mɔɔ awie biala mɔɔ kɛli bie la ɛnrɛwu ɛlɛ a. Mame a mele ngoane kpanwo ne mɔɔ vi anwuma rale la. Mɔɔ kɛli kpanwo ɛhye bie la badɛnla ngoane nu dahuu. Kpanwo ne mɔɔ mefa meamaa ye la a le me nwonane ye mɔɔ meva memaa la, amaa ewiade anyia ngoane.”—Dwɔn 6:48-51.
Menli mɔɔ diele Gyisɛse la anu dɔɔnwo ande edwɛkɛkpɔkɛ “kpanwo” nee “nwonane” mɔɔ ɔhanle la abo. Noko, ɛnee ngilenu ne fɛta. Paano manle Dwuuma nyianle anwosesebɛ alehyenlɛ biala, kɛmɔ mana ne manle Yizilayɛma nyianle anwosesebɛ ɛvolɛ 40 wɔ ɛsɛlɛ ne azo la. Ɛnee mana ne le ahyɛlɛdeɛ mɔɔ vi Nyamenle ɛkɛ ne la ɛdeɛ, noko yeammaa bɛannyia dahuu ngoane. Noko akee, Gyisɛse afɔlebɔlɛ ne maa menli mɔɔ kɛnyia diedi wɔ ye nu la nyia ahyɛlɛdeɛ ɛhye. Yemɔ a amgba le “ngoane kpanwo” ne a.
Bie a ɛhɔne ɛlɛku wɔ a ɛkpondɛ paano ekyi ɛdi. Bie noko a ɛda Nyamenle ase kɛ ɔmaa ɛnyia wɔ “dahuu aleɛ” la. (Mateyu 6:11) Yɛ nye die debie mɔɔ yɛ fɛ la anwo ɛdeɛ, noko ɔnle kɛ yɛ rɛle fi bolɛ mɔɔ “ngoane kpanwo,” mɔɔ le Gyisɛse Kelaese sonle la.
Kɛ ɔkɛyɛ na yɛahile kɛ yɛnle boniayɛ kɛ Mosisi mekɛ zo Yizilayɛma, yemɔti yɛmbu yɛ nye yɛngua paano ɛhye mɔɔ sonle bolɛ la azo ɛ? Gyisɛse hanle kɛ: “Saa bɛkulo me a, bɛbali me mɛla ne mɔ azo.” (Dwɔn 14:15) Saa yɛdi Gyisɛse mɛla ne mɔ azo a, yɛlɛ anyelazo kɛ yɛbali paano mɔɔ bamaa yɛ nye alie la dahuu.—Mɛla ne 12:7.
^ ɛden. 10 Ɔbayɛ kɛ bɛnyianle duma “mana” ne bɛvile Hibulu edwɛkɛ “man hu’?” mɔɔ abo kile “duzu debie ɛ?” la anu
MEKƐ bie mɔɔ ɛze ɛhɔ la, edwɛkɛtile bie mɔɔ yɛ anyelielɛ la vindele The Chosun Ilbo, mɔɔ le Korea adwelie kɛlata bie la anu. Ɔbizale kɛ, “‘Shim Cheong Mɔɔ Bɔ Mɔdenle,’ Mɔɔ Ɛnee Ɔnze Gyisɛse Anwo Ɛhwee La Hɔle Hell Ɔ?”
Ɛnee edwɛkɛtile ne ka ɛya ɔluakɛ ɛnee Shim Cheong le Korea nwɔra nu bɛlɛra kulovolɛ mɔɔ vale ye ngoane bɔle afɔle na ɔboale ye papa mɔɔ anye ɛzi la. Bɛhanvo na bɛyeyɛ ye wɔ ɛvolɛ dɔɔnwo anu. Nɔhalɛ nu, wɔ Korea, bɛbu Shim Cheong kɛ kakula raalɛ mɔɔ lɛ anwofamaa la anwo neazo.
Menli dɔɔnwo bu adwenle mɔɔ kile kɛ bɛbayɛ sonla zɛhae amumuyɛ wɔ abɔnsamsenle nu, ɔluakɛ ɛnee ɔnle Keleseɛnenli mɔɔ bɛzɔne ye la kɛ ɔnle kpalɛ na bɔbɔ ɔka bɛ ɛya. Kile kɛ, edwɛkɛ ne zile kolaa na bɛaha Kelaese anwo edwɛkɛ ne wɔ ye namule ne azo.
Bɛbizale ɛsɔfo bie nwolɛ edwɛkɛ. Bɛbizale ye saa menli mɔɔ wule mɔɔ bɛannyia adenle bɛanzukoa Gyisɛse anwo debie la kɔsɔɔti bɛahɔ abɔnsamsenle nu a. Kɛzi ɔbuale ɛ? “Yɛnze. Yɛbu ye kɛ Nyamenle Lɛ Ngyehyɛleɛ bie [maa menli ɛhye mɔ].”
The New Catholic Encyclopedia ne ka kɛ: “Ɛzɔnenlɛ hyia maa ngoanelielɛ. Kɛmɔ Kelaese mumua ne hanle la, kyesɛ bɛfa nzule nee Sunsum Nwuanzanwuanza ne bɛwo awie bieko, anrɛɛ ɔnrɛhola ɔnrɛhɔ Nyamenle Belemgbunlililɛ ne anu (Dw 3.5).” Ɔlua ɛhye ati, bie mɔ die di kɛ menli mɔɔ bɛanzɔne bɛ mɔɔ bɛwule la bɛahɔ abɔnsamsenle nu anzɛɛ bɛbanwu amaneɛ wɔ adenle bie azo wɔ bɛ ewule nzi.
Noko akee, menli dɔɔnwo wɔ ɛkɛ mɔɔ bɛbu diedi zɛhae kɛ ndelebɛbo ɛnle nu a. Menli mgbe dɔɔnwo ɛwu mɔɔ bɛnze Baebolo ne anwo ɛhwee a. Ɔfɛta kɛ bɛnwu amaneɛ dahuu ɔ? Duzu a Baebolo ne ka ye wɔ edwɛkɛ ɛhye anwo a?
Baebolo ne maa ɔda ali wienyi kɛ Nyamenle ɛmbu ɔ nye ɛngua menli mɔɔ dɛnlanle aze mɔɔ ɛnee bɛnze mɔɔ ɔkulo kɛ bɛyɛ anwo ɛhwee la anwo zo. Gyima ne 17:30 maa yɛ anwodozo kɛ: “Nyamenle bule ɔ nye guale zo wɔ mekɛ mɔɔ ɛnee menli ɛnze la.” Ɛnee anyelazo boni a Baebolo ne kile kɛ ɔwɔ ɛkɛ ɔmaa menli mɔɔ wule mɔɔ bɛannyia adenle bɛanzukoa Nyamenle anwo debie la ɛ?
Yɛbahola yɛanwu mualɛ ne wɔ edwɛkɛ mɔɔ Gyisɛse hanle hilele ɛtanevolɛma ne mɔɔ bɛ nee ye wule anu ko la. Nrenya ne hanle hilele Gyisɛse kɛ: ‘Ɛkɔ wɔ Belemgbunlililɛ ne anu a kakye me.’ Kɛzi Gyisɛse buale ye ɛ? ‘Nɔhalɛ nu meka meahile wɔ ɛnɛ kɛ, ɛbaboka me nwo wɔ Paladaese.’—Luku 23:39-43.
Asoo ɛnee Gyisɛse ɛlɛbɔ nrenya ne ɛwɔkɛ kɛ ɔbahɔ anwuma ɔ? Kyɛkyɛ. Ɛnee bɛtɛfale nzule nee sunsum ‘bɛtɛwole ye fofolɛ,’ ɛnee ɛhye a le debie mɔɔ hyia na awie ahola ahɔ anwuma Belemgbunlililɛ ne anu a. (Dwɔn 3:3-6) Emomu, ɛnee Gyisɛse ɛlɛbɔ ɛwɔkɛ kɛ ɛtanevolɛ ne bahola adɛnla aze bieko, wɔ Paladaese. Kɛmɔ ɛnee nrenya ne le Dwuunli la ati, ɔbayɛ kɛ ɛnee ɔze azɛlɛ ye azo Paladaese ne—Yidɛn tola ne—mɔɔ bɛha nwolɛ edwɛkɛ wɔ Baebolo buluku ne mɔɔ lumua la anu la. (Mɔlebɛbo 2:8) Gyisɛse ɛwɔkɛ ne manle ɔnyianle anyelazo kpundii kɛ bɛbadwazo ye wɔ Paladaese ne mɔɔ bara azɛlɛ ye azo bieko la anu.
Nɔhalɛ nu, Baebolo ne bɔ ɛwɔkɛ kɛ “ɛtanevolɛma nee kpalɛyɛlɛma badwazo ara ngoane nu.” (Gyima ne 24:15) “Ɛtanevolɛma” a le menli mɔɔ bɛanli Nyamenle tenlene ngyinlazo ne mɔ azo ɔluakɛ ɛnee bɛnze Nyamenle ɛhulolɛdeɛ ne anwo ɛhwee la. Gyisɛse badwazo ‘ɛtanevolɛ’ ne mɔɔ ɔ nee ye dendɛle la yɛɛ menli mgbe dɔɔnwo, bie a mgbe mgbe mɔɔ wule mɔɔ ɛnee bɛnze ɛhwee la. Wɔ Paladaese azɛlɛ ne azo, akee bɛbahilehile bɛ mɔɔ Nyamenle kulo kɛ bɛyɛ la, na bɛbanyia adenle bɛahile kɛ bɛkulo Nyamenle ɔlua ye mɛla mɔɔ bɛbali zo la azo.
Saa bɛdwazo ɛtanevolɛma a, asoo bɛbagyinla mɔɔ bɛyɛle ye dɛba ne la azo a bɛabua bɛ ndɛne a? Kyɛkyɛ. Wulomuma 6:7 ka kɛ: “Sonla wu a, ɛnee ɔnle ɛtane tumi bo bieko.” Ɛnee ɛtanevolɛma ɛva bɛ ewule ne ɛdua bɛ ɛtane ne kakɛ. Ɛhye ati, bɛdwazo bɛ a bɛbagyinla mɔɔ bɛbayɛ la azo a bɛabua bɛ ndɛne a, na tɛ mɔɔ bɛyɛle wɔ mekɛ mɔɔ ɛnee bɛnze ɛhwee na bɛwule la ɔ. Kɛzi ɔbaboa bɛ ɛ?
Ewudwazo ne anzi, ɛtanevolɛma banyia adenle azukoa Nyamenle mɛla ne mɔ, mɔɔ bala ali wɔ mekɛ mɔɔ bɛbabuke sɛkɛlɛneɛ adenle zo mbuluku ne anu la. Akee bɛbabua bɛ ndɛne “wɔ mɔɔ bɛyɛle,” mɔɔ kile kɛ bɛbali Nyamenle mɛla zo anzɛɛ bɛnrɛli zo la. (Yekile 20:12, 13) Wɔ ɛtanevolɛma dɔɔnwo afoa nu, ɛhye ɛnrɛyɛ adenle bieko mɔɔ bɛnyia, emomu, ɔbayɛ adenle kpalɛ mɔɔ lumua mɔɔ bamaa bɛanyia dahuu ngoane wɔ azɛlɛ ye azo ɔlua Nyamenle ɛhulolɛdeɛ mɔɔ bɛbazukoa na bɛava bɛabɔ bɛ ɛbɛla la azo.
Baebolo ngilehilelɛ ɛhye ɛboa menli dɔɔnwo ɛmaa bɛnyia Nyamenle anu diedi bieko. Bɛ nuhua ko a le Yeong Sug. Ɛnee ɔbɔ mɔdenle wɔ Katɔlek asɔne nu. Ɛnee ye abusua ne anu amra le ɛsɔfoma. Ɛnee ɔ nye la kɛ ɔbayɛ bɛ mraalɛ ne mɔ anu ko, yemɔti ɔhɔle ndetelɛ ɛleka bie. Nzinlii, ninyɛne mɔɔ ɔnwunle ye wɔ ɛkɛ ne la manle ye abɛ nu bule na ɔvile ɛkɛ. Bieko, yeanlie abɔnsamsenle nwo ngilehilelɛ ne yeando nu ɔluakɛ ɔdele nganeɛ kɛ ɔngile ɛlɔlɛ anzɛɛ ɔnle pɛlepɛle kɛ bɛbayɛ menli amumuyɛ wɔ senle nu wɔ hell.
Akee, Gyihova Dasevolɛ ko hilele Yeong Sug Baebolo ne anu edwɛkɛ ɛhye: “Anyewɔzoamra ze kɛ bɛbawu, na mɔwuamra ɛnze ɛhwee, yɛɛ bɛnlɛ ahatualɛ bieko.” (Nolobɔvo ne 9:5) Dasevolɛ ne boale ye manle ɔnwunle kɛ bɛnyɛ ye nenya mɔ amumuyɛ wɔ abɔnsamsenle nu. Emomu, bɛla wɔ ewule nu, na bɛlɛkendɛ ewudwazo.
Kɛmɔ Yeong Sug ze kɛ menli dɔɔnwo ɛtɛtele Baebolo ne anu nɔhalɛ ne la ati, ɔdiele Gyisɛse edwɛkɛ ɛhye mɔɔ wɔ Mateyu 24:14 la: ‘Bɛbabɔ edwɛkpa ɛhye mɔɔ fane Belemgbunlililɛ ne anwo la nolo wɔ aleɛabo amuala, amaa yeayɛ daselɛlilɛ yeamaa aleɛabo amra kolaa na awieleɛ ne ara.’ Kɛkala ɔfa anyelielɛ ɔbɔ edwɛkpa ne nolo na ɔka ye anyelazo kɛnlɛma ne mɔɔ gyi Baebolo ne azo la anwo edwɛkɛ ɔkile awie mɔ.
Baebolo ne ka kile yɛ kɛ, “Nyamenle bu menli kɔsɔɔti kɛ bɛsɛ. Awie biala mɔɔ sulo ye na ɔdi boɛ la ɔdie ye ɔto nu, yɛɛ ɔnnea ɛleka mɔɔ ɔvi nee maanle holɛ ko mɔɔ ɔvi nu la.” (Gyima ne 10:34, 35) Pɛlepɛlelilɛ ɛhye mɔɔ di munli la a yɛ nye la kɛ Nyamenle ne mɔɔ “kulo tenleneyɛlɛ nee pɛlepɛlelilɛ” la bayɛ a.—Edwɛndolɛ 33:5.
“DUZU a le nɔhalɛ ne?” Kpuyia ɛhye a Pɔnteɛse Paelɛte mɔɔ ɛnee le Wulomu amɛnlado wɔ Dwudiya wɔ ɛvoya ne mɔɔ lumua la, bizale Gyisɛse mɔɔ ɛnee bɛlɛdi ye edwɛkɛ wɔ amɛnlado ne anyunlu la. (Dwɔn 18:38) Nɔhalɛ nu, ɛnee Paelɛte ɛmkpondɛ kɛ ɔnwu nɔhalɛ ne amgba. Ye kpuyia ne hilele kɛ ye adwenle nu yɛle ye kesee na ɛnee ɔnlie ɔnli. Ɔda ali kɛ, wɔ Paelɛte afoa nu—ɛnee nɔhalɛ ne a le debie biala mɔɔ awie kulo kɛ ɔdie ɔdi anzɛɛ bɛmaa ɔdie ɔdi la; adenle biala ɛnle ɛkɛ mɔɔ bɛkola bɛgyinla zo bɛkile nɔhalɛ ne a. Menli dɔɔnwo te nganeɛ zɔhane ala ɛnɛ.
Ɛnee menli mɔɔ kɔ asɔne wɔ ɛvoya 16 ne anu wɔ Europe la ɛnnwu nɔhalɛ ne mɔɔ ɔwɔ kɛ bɛdie bɛdi la. Kɛmɔ bɛhilehile bɛ bɛmanle bɛliele pope tumi ne nee asɔne ngilehilelɛ gyɛne bɛlile la ati, ɛnee ɔwɔ kɛ bɛko bɛtia Nzenzaleɛ mɔɔ ɛlɛkɔ zo wɔ Europe wɔ zɔhane mekɛ ne la. Duzu a ɔwɔ kɛ bɛdie bɛdi a? Kɛ ɔkɛyɛ na bɛanwu nɔhalɛ ne ɛ?
Wɔ zɔhane mekɛ ne, ɛnee mrenya nsa bie nee awie mɔ ɛbɔ kpɔkɛ kɛ bɛkpondɛ nɔhalɛ ne.* Kɛzi bɛnwunle nɔhalɛ ne nee mɔɔ le adalɛ la ɛ? Duzu a bɛnwunle ye a? Bɛmaa yɛnlea.
Ɛnee Wolfgang Capito le kpavolɛ mɔɔ lɛ asɔne nu diedi kpundii a. Ɛnee Capito ɛlɛsukoa ayileyɛlɛ, mɛla yɛɛ asɔne nwo debie, yemɔti ɔyɛle ɛsɔfo wɔ 1512 na akee ɔyɛle ɛsɔfo ɔmanle ɛsɔfo kpanyinli ne mɔɔ wɔ Mainz la.
Mɔlebɛbo ne, Capito bɔle mɔdenle kɛ ɔmaa Nzenzaleɛ mɔɔ bɛlɛka nwolɛ edwɛkɛ mɔɔ tia Katɔlek ngilehilelɛ ne la anwo mɔdenlebɔlɛ ne aha aze. Noko, yeangyɛ Capito mumua ne bɔle ɔ bo kɛ ɔka nzenzaleɛ nwo edwɛkɛ. Duzu a ɔyɛle a? Mekɛ mɔɔ bɛvale ngilehilelɛ ngakyile ne bɛdole Capito anyunlu la, tetedwɛkɛ kɛlɛvolɛ James M. Kittelson kile kɛ, ɔhanle kɛ “debie mɔɔ bɛbahola bɛagyinla zo bɛabua bɛ edwɛkɛhanlɛ ne la a le Baebolo ne, ɔluakɛ yemɔ ala a le nɔhalɛ a.” Ɛhye ati Capito hanle kɛ paano nee nwanye ne mɔɔ bɛkile kɛ ɔkakyi Gyisɛse nwonane nee ye mogya ne yɛɛ anwodelɛma mɔɔ bɛdi bɛ eni mɔɔ asɔne ne kilehile la ɛngyi ngɛlɛlera ne azo. (Nea ɛlɛka “Bɛnea Kɛ Ɔle Nɔhalɛ A.”) Wɔ 1523 ne anu, Capito gyakyile gyima titile mɔɔ ɔyɛ ɔmaa ɛsɔfo kpanyinli ne la, na ɔhɔdɛnlanle suakpole Strasbourg, ɛleka mɔɔ ɛnee asɔne nu nzenzaleɛ ɛlɛkɔ zo wɔ zɔhane mekɛ ne la.
Ɛnee Capito sua ne mɔɔ wɔ Strasbourg la anu a menli mɔɔ lɛ asɔne nwo adwenle ngakyile la yia na bɛsuzu asɔne edwɛkɛ nee Baebolo ngilehilelɛ dɔɔnwo anwo a. Menli mɔɔ kulo Nzenzaleɛ la bie mɔ zile Nsa-Ko ngilehilelɛ ne adua ɛdeɛ, noko buluku ne mɔɔ bɛfɛlɛ ye The Radical Reformation la ka kɛ, ninyɛne mɔɔ Capito hɛlɛle la da ye ali kɛ “yeanga Nsa-Ko ngilehilelɛ ne anwo edwɛkɛ yeangile awie mɔ.” Kɛmɔti ɛ? Capito anye liele kɛzi Michael Servetus mɔɔ vi Spain mɔɔ ɛzukoa asɔne nwo debie gyinlanle Baebolo tɛkese zo hilele kɛ Nsa-Ko ne ɛnle nɔhalɛ la anwo.*
Awie kpo Nsa-Ko ne a ye ngoane bahola ala esiane nu, yemɔti Capito nleanle kɛ ɔnrɛha kɛzi ɔte nganeɛ la wienyi. Noko akee, ye edwɛkɛ mɔɔ ɔhɛlɛle la kile kɛ ɛnee yelumua yezu Nsa-Ko ngilehilelɛ ne anwo kpolera kolaa na yeayia Servetus. Katɔlek ɛsɔfo bie hɛlɛle ye amozi kɛ Capito nee ɔ gɔnwo mɔ “hɔle zo zuzule nwo wɔ fealera nu,—bɛzuzule asɔne feabo edwɛkɛ mɔɔ tɛla biala la anwo na bɛkpole Nsa-Ko Nwuanzanwuanza ne.” Ɛvoya bie anzi, bɛdianle Capito bɛbokale menli mɔɔ bɛlie duma kɛ bɛkɛlɛ debie bɛtia Nsa-Ko ne la anwo.
Ɛnee Capito die di kɛ nɔhalɛ ne wɔ Baebolo ne anu. Ɔhanle kɛ, “Bɛmaa Baebolo ne nee Kelaese mɛla ne ɛhile asɔne ne adenle dahuu.” Dkt. Kittelson kile kɛ, Capito hanle kɛ “menli mɔɔ zukoale asɔne nwo debie la ambɔ mɔdenle ɔluakɛ bɛbule bɛ nye bɛguale Ngɛlɛlera ne azo.”
Martin Cellarius (mɔɔ eza bɛfɛlɛ ye Martin Borrhaus la), kpavolɛ bie mɔɔ ɛnee ɔde Capito sua nu wɔ 1526 la anye liele mɔdenle zɛhae mɔɔ bɛbɔ bɛsukoa Nyamenle Edwɛkɛ ne anu nɔhalɛ ne la anwo.
Bɛwole Cellarius wɔ 1499, ɛnee ɔbɔ mɔdenle ɔsukoa asɔne nee nrɛlɛbɛnwunlɛ nwo debie. Ɔyɛle kilehilevolɛ gyima wɔ Wittenberg, mɔɔ wɔ Germany la. Kɛmɔ Wittenberg a ɛnee Nzenzaleɛ nwo edwɛkɛ kɔ zo wɔ ɛkɛ la ati, yeangyɛ Cellarius vale Martin Luther nee menli mɔɔ kulo kɛ bɛkakyi asɔne ngilehilelɛ ne la agɔnwolɛ. Ɛnee kɛ ɔkɛyɛ na Cellarius anwu ngakyile mɔɔ wɔ sonla adwenle nee Ngɛlɛlera nu nɔhalɛ ne anu la ɛ?
Kɛmɔ buluku Teaching the Reformation kile la, ɛnee Cellarius die di kɛ nɔhalɛ ndelebɛbo gyi “mɔdenlebɔlɛ mɔɔ bɛfa bɛkenga Ngɛlɛlera, Ngɛlɛlera ne mɔɔ bɛfa bɛtoto nwo yɛɛ anlubɛnwo mɔɔ bɛfa bɛboka asɔneyɛlɛ nwo la azo.” Duzu a Cellarius nwunle ye wɔ Baebolo ne mɔɔ ɔnleɛnleanle nu la anu a?
Wɔ July 1527 ne anu, Cellarius hɛlɛle mɔɔ ɔnwunle ye la wɔ buluku bie mɔɔ ati se, On the Works of God la anu. Ɔhɛlɛle kɛ asɔne ɛlolɛ debie mɔɔ le kɛ paano nee nwanye ne mɔɔ bɛkile kɛ ɔkakyi Gyisɛse nwonane nee ye mogya ne la le sɛkɛlɛneɛ bɔkɔɔ. Kɛmɔ Benleravolɛ Robin Barnes hilele la, Cellarius buluku ne eza “hilehilele ngɛlɛlera nu ngapezo bie mɔɔ kile kɛ munzule nee amaneɛnwunlɛ bara na akee anyelielɛ nee ninyɛne boɛyɛlɛ ali ɔ nzi ara la anu.”—2 Pita 3:10-13.
Ɔhyia kɛ yɛyɛ ye nzonlɛ titile kɛ Cellarius hanle kɛzi Gyisɛse Kelaese de la anwo edwɛkɛ sikalɛ bie ala. Yeandendɛ yeantia Nsa-Ko ne wienyi ɛdeɛ, noko Cellarius manle ngakyile mɔɔ wɔ “Anwuma Selɛ” ne nee “ɔ Ra Gyisɛse Kelaese” anu la lale ali na ɔhɛlɛle kɛ Gyisɛse le nyamenle dɔɔnwo ne anu ko yɛɛ ɔle tumivolɛ bedevinli Nyamenle amra ne mɔ ko.—Dwɔn 10:34, 35.
Wɔ buluku Antitrinitarian Biography (1850) anu, Robert Wallace hanle kɛ mɔɔ Cellarius hɛlɛle la ɛnzɔho Nsa-Ko ngilehilelɛ ne mɔɔ ɛnee ɔlɛkɔ zo wɔ ɛvoya 16 ne anu la.* Ɛhye ati nwomama dɔɔnwo hanle kɛ ɔbayɛ kɛ Cellarius ɛkpo Nsa-Ko ngilehilelɛ ne. Bɛbule ye kɛ ɔle awie mɔɔ Nyamenle luale ɔ nwo zo manle “nɔhalɛ Nyamenle ne nee Kelaese anwo nɔhalɛ ne dwule menli ɛkɛ a.”
Ɛvolɛ kɛyɛ 1527 ne anu, Johannes Campanus, mɔɔ sukoa asɔne nwo debie na ye mekɛ zo amra bu ye kɛ nwomama mɔɔ ɛbe anu ko la vale Wittenberg yɛle ye sua nu. Ɛnee ɔkulo asɔne nu nzenzaleɛ ɛdeɛ, noko Campanus anye anlie Martin Luther ngilehilelɛ ne anwo. Kɛmɔti ɛ?
Campanus dendɛle tiale paano nee nwanye ne mɔɔ kakyi Gyisɛse nwonane nee ye mogya wɔ mekɛ mɔɔ bɛlɛbɔ Mass la. Eza ɔdendɛle ɔtiale Luther ngilehilelɛ ne mɔɔ kile kɛ paano ne nee nwanye ne nee Kelaese nwonane ne “bɔ nu tɛnla” wɔ Awulae Nɔsolɛ Aleɛ ne abo la. Buluku kɛlɛvolɛ André Séguenny kile kɛ, ɛnee Campanus die di kɛ “paano ne le paano dahuu, noko kɛmɔ ɔle ɛlolɛ debie la ati, sɛkɛlɛneɛ adenle zo ɔgyi ɛkɛ ɔmaa Kelaese nwonane ne.” Wɔ ɛvolɛ 1529, Marburg Ayia ne mɔɔ bɛyɛle kɛ bɛfa bɛazuzu kpuyia ɛhye mɔ anwo la abo, bɛammaa Campanus anga mɔɔ yezukoa yevi Ngɛlɛlera ne anu la anwo edwɛkɛ. Ɛhye anzi, ɔ gɔnwo mɔ mɔɔ kulo Nzenzaleɛ mɔɔ wɔ Wittenberg la kpole ye.
Nzenzaleɛma ne vale ɛya titile wɔ diedi mɔɔ ɛnee Campanus lɛ wɔ Selɛ ne, Ralɛ ne nee sunsum nwuanzanwuanza ne anwo la anwo. Wɔ ye Restitution buluku ne mɔɔ ɔyɛle ye 1532 la anu, Campanus hilele kɛ Gyisɛse nee ɔ Ze le menli ngakyile nwiɔ. Ɔhilele nu kɛ, Selɛ ne nee Ralɛ ne le “ko,” kɛmɔ kunli nee yelɛ le “sonla ko” la—bɛle ko, noko bɛle menli nwiɔ. (Dwɔn 10:30; Mateyu 19:5) Campanus hanle kɛ Ngɛlɛlera ne ka edwɛkɛ ko ne ala mɔɔ kile kɛ Selɛ ne lɛ Ralɛ ne anwo zo tumi la kɛ: ‘Raalɛ ati a le nrenya, yɛɛ Kelaese noko ati a le Nyamenle.’—1 Kɔlentema 11:3.
Na sunsum nwuanzanwuanza ne noko ɛ? Bieko, Campanus gyinlanle Baebolo ne azo hɛlɛle kɛ: “Ngɛlɛlera biala ɛngile kɛ Sunsum Nwuanzanwuanza a le sonla mɔɔ tɔ zo nsa a . . . Nyamenle fa ye tumi ne yɛ gyima, ɔluakɛ Ɔdua ye sunsum ne tumi zo ɔsiezie na ɔyɛ debie biala.”—Mɔlebɛbo 1:2.
Luther hanle kɛ Campanus le munzuvo yɛɛ ɔle Nyamenle Ara ne kpɔvolɛ. Nzenzaleɛma ko hanle kɛ bɛhu Campanus. Noko, Campanus anzulo. Kɛmɔ The Radical Reformation ne kile la, “ɛnee Campanus die di kɛ kɛmɔ bɛande mɔɔ ɛzoanvolɛma nee Baebolo ne ka fane Nsa-Ko ne nee sonla nwo abo la ati a asɔne ne dɔle aze a.”
Campanus anyɛ ye adwenle kɛ ɔte asɔne bie. Ɔhanle kɛ, ɔkpondɛle nɔhalɛ ne “wɔ eku dɔɔnwo nee nzenzaleɛma avinli” mgbane. Yemɔti ɛnee ɔ nye la kɛ Katɔlek Asɔne ne bazia ayɛ ninyɛne boɛ na bɛahilehile nɔhalɛ Keleseɛne ngilehilelɛ ne bieko. Noko, awieleɛ ne, Katɔlek mgbanyima hyele Campanus na ɔbayɛ kɛ ɔlale efiade mɔɔ bo ɛvolɛ 20 la. Tetedwɛkɛ kɛlɛvoma die di kɛ ɔwule ɛvolɛ kɛyɛ 1575 ne anu.
Baebolo ne mɔɔ Capito, Cellarius, Campanus nee awie mɔ zukoale ye kpalɛ la manle bɛnwunle nɔhalɛ ne bɛvile adalɛ ne anwo. Menli mɔɔ kpondɛle nɔhalɛ ne la edwɛkɛ ne amuala nee mɔɔ Baebolo ne ka la ɛnle ko ɛdeɛ, noko menli ɛhye mɔ mɔɔ ɛndu bɛ nwo la nleɛnleanle Ngɛlɛlera ne anu na bɛ nye liele nɔhalɛ mɔɔ bɛzukoale la anwo.
Ɛzoanvolɛ Pɔɔlo dule ɔ gɔnwo mɔ Keleseɛnema folɛ kɛ: “Bɛzɔ ninyɛne kɔsɔɔti bɛnlea, bɛva mɔɔ le kpalɛ la bɛzie.” (1 Tɛsalonaekama 5:21) Amaa wɔanyia moalɛ wɔava wɔakpondɛ nɔhalɛ ne la, Gyihova Alasevolɛ ɛyɛ buluku bie mɔɔ ɔ ti ne fɛta la, Duzu A Baebolo ne Kilehile Amgba A? Ɛkpondɛ bie mɔɔ ɛndua ɛhwee a, yɛsɛlɛ wɔ nea magazine ɛhye mukelɛ 16, anzɛɛ kɔ yɛ Intanɛte gyimalilɛleka ne, jw.org.
^ ɛden. 4 Nea January 1, 2012, Ɛzinzalɛ Arane, “Abɛlɛ” Ne Nee “Ndile” Ne Bɔ Nu Nyi mukelɛ 11-12, ɛdendɛkpunli 14-17.
^ ɛden. 8 Nea edwɛkɛ “Michael Servetus—A Solitary Quest for the Truth,” mɔɔ wɔ May 2006 Awake! mɔɔ Gyihova Alasevolɛ ɛyɛ la anu.
^ ɛden. 17 Buluku ne ka kɛzi Cellarius vale edwɛkɛkpɔkɛ “nyamenle” gyinlanle ɛkɛ ne manle Kelaese la anwo edwɛkɛ kɛ: “Bɛhɛlɛle ye deus, na tɛ Deus, na bɛfa mɔɔ li amozi la bɛgyinla ɛkɛ bɛmaa Nyamenle Bedevinli ne ala.”
Yɛ azɛlɛ ne boa kpalɛ maa ngoane kɔ zo. Nzule dɔɔnwo mɔɔ hyia maa ngoane la wɔ zo. Kɛzi azɛlɛ ne kyea, ɔkakyi na ɔpɛne ɔ nwo la kɔ zo pɛpɛɛpɛ mɔɔ ɔmmaa azule mgbole ne mɔ ɛnyɛ weɛlɛkɔkɔ anzɛɛ wuluwulu mɔɔ bo zo a. Eza anwomanyunlu nee magenɛte mɔɔ wɔ azɛlɛ ne anu la bɔ nwolɛ bane wɔ wienyi mɔɔ yɛ ɛzulolɛ la anwo. Kɛzi mbaka nee nane ngoane boa bɛ nwo wɔ azɛlɛ ye azo la yɛ nwanwane. Ɛhye ati, menli dɔɔnwo ɛha kɛ bodane bie ati a bɛbɔle azɛlɛ ne a.—Kenga Ayezaya 45:18.
Noko bie a ɛbabiza kɛ: ‘Asoo amaneɛnwunlɛ nee nzisi boka zɔhane bodane ne anwo ɔ?’—Kenga Mɛla ne 32:4, 5.
Bɛbɔle azɛlɛ ye kɛ ɔyɛ aako kɛnlɛma ɔmaa menli mɔɔ di bɛ gɔnwo mɔ eni na bɛkulo bɛ Bɔvolɛ ne la. Ɛhye ati, sonla ngoane gyi bodane kpole zo tɛla baka anzɛɛ nane ngoane. Yɛkola yɛte ɔ bo kɛ yɛlɛ Bɔvolɛ, mɔɔ yɛkola yɛkile ye ɛlɔlɛ nee ye pɛlepɛlelilɛ ne anwo anyezɔlɛ na yɛsukoa a.—Kenga Nolobɔvo ne 12:13; Maeka 6:8.
Yɛ Bɔvolɛ ne kola yɛ debie biala mɔɔ yebɔ kpɔkɛ kɛ ɔbayɛ la. Yemɔti yɛkola yɛdie yɛdi kɛ ɔbaye amaneɛnwunlɛ nee nzisi yeavi ɛkɛ na yeamaa yɛ azɛlɛ ye azia ayɛ aako kɛnlɛma mɔɔ di munli la amaa alesama.—Kenga Edwɛndolɛ 37:11, 29; Ayezaya 55:11.
1 2 3 4 5 6 7 8 9 10 11 12 13 14 15 16
^ ***bh m. 27-36 Duzu Ati A Nyamenle Bɔle Azɛlɛ Ye A?***
Tile 3
Duzu Ati A Nyamenle Bɔle Azɛlɛ Ye A?
Duzu ati a Nyamenle bɔle alesama a?
Adenle boni azo a bɛdwazo bɛtia Nyamenle a?
Kɛ asetɛnla wɔ azɛlɛ ye azo bayɛ wɔ kenlebie ɛ?
DEƐ mɔɔ ɔti Nyamenle bɔle azɛlɛ ye la yɛ anyelielɛ kpole. Gyihova kpondɛ kɛ menli mɔɔ te kpɔkɛ, na bɛ nye die la yi azɛlɛ ye azo tɛkɛɛ. Baebolo ne ka ye kɛ “Nyamenle hyele tola wɔ Yidɛn” na ɔmanle “mbaka kɔsɔɔti mɔɔ le ngɛnlɛma nee mɔɔ bɛdi a ɔyɛ boɛ la fifile.” Mekɛ mɔɔ Nyamenle bɔle nrenya nee raalɛ mɔɔ lumua, Adam nee Yive la, ɔvale bɛ ɔhɔdɛnlanle zɔhane aako kɛnlɛma ne anu na ɔhanle ɔhilele bɛ kɛ: “Bɛlɔ bɛyɛ mɔnwo mɔnwo bɛyi azɛlɛ ye na bɛzie azɛlɛ ye.” (Mɔlebɛbo 1:28; 2:8, 9, 15) Ɛhye ati ɛnee Nyamenle kulo kɛ alesama wo mralɛ, na bɛtɛlɛ zɔhane tola aako ne anu wɔ azɛlɛ ye azo amuala, na bɛnea nane ne mɔ anwo zo.
2 Asoo ɛdie ɛdi kɛ deɛ mɔɔ ɔti Gyihova Nyamenle bɔle menli kɛ bɛdɛnla azɛlɛ ye azo paladaese nu la bara nu kenlebie? Nyamenle se: “Meha, na mebamaa yeayɛ zɔ.” (Ayezaya 46:9-11; 55:11) Ɛhɛe, Nyamenle bayɛ debie biala mɔɔ yezi kpɔkɛ kɛ ɔyɛ la! Ɔse: ‘yeambɔ azɛlɛ ne mgbane’ na ‘ɔbɔle kɛ bɛdɛnla zolɛ.’ (Ayezaya 45:18) Menli boni a ɛnee Nyamenle kpondɛ kɛ bɛtɛnla azɛlɛ ye azo a? Na mekɛ tendenle nyɛ a ɛnee ɔkpondɛ kɛ bɛtɛnla zolɛ a? Baebolo ne ye ɔ nloa kɛ: “Tenlenema bava azɛlɛ ne ayɛ bɛ ɛdeɛ na bɛadɛnla zolɛ dahuu.”—Edwɛndolɛ 37:29; Yekile 21:3, 4.
3 Ɔda ali kɛ, ɛhye ɛtɛbale nu. Kɛkala, menli nwo to bɛ na bɛwu; bɛko na bɛkuhu bɛ nwo bɔbɔ. Debie angɔ ye boɛ. Noko, kpolerazulɛ biala ɛnle nwolɛ kɛ Nyamenle anzuzu kɛ ɔwɔ kɛ azɛlɛ ne yɛ kɛmɔ yɛnwu ye kɛkala la! Duzu a zile a? Duzu ati a mɔɔ Nyamenle bɔle kpɔkɛ kɛ ɔbayɛ la ɛtɛbale nu a? Kɛmɔ ngyegyelɛ ne bɔle ɔ bo wɔ anwuma la ati tetedwɛkɛ buluku biala mɔɔ sonla ɛhɛlɛ la ɛnrɛhola ɛnrɛhilehile nuhua ɛnrɛhile yɛ.
KPƆVOLƐ BIE MƆLEBƐBO
4 Baebolo ne anu buluku mɔɔ lumua la ka awie bie mɔɔ dwazole tiale Nyamenle wɔ Yidɛn tola ne anu la anwo edwɛkɛ. Bɛha ɔ nwo edwɛkɛ kɛ “ɛwɔlɛ,” noko ɛnee ɔnle nane bie ala. Baebolo buluku mɔɔ li awieleɛ la ka ɔ nwo edwɛkɛ kɛ ‘mɔɔ bɛfɛlɛ ye Abɔnsam nee Seetan, mɔɔ ɛbɛlɛbɛla ewiade amra amuala la.’ Eza bɛfɛlɛ ye “mɔmoane ɛwɔlɛ ne.” (Mɔlebɛbo 3:1; Yekile 12:9) Anwumabɔvolɛ ɛhye mɔɔ lɛ tumi anzɛɛ sunsum nu abɔdeɛ ɛhye mɔɔ ɛnyelɛ ɛnnwu ye la luale ɛwɔlɛ nwo zo dendɛle hilele Yive, kɛmɔ awie mɔɔ ɛbe kpalɛ la kola tendɛ ɔmaa ɔyɛ kɛ asɛɛ aboduaba bie mɔɔ bikye ye la a ɛlɛtendɛ la. Ɔda ali kɛ mekɛ mɔɔ Nyamenle zieziele azɛlɛ ne manle alesama kɛ bɛdɛnla zolɛ la ɛnee zɔhane sunsum nu sonla ne wɔ ɛkɛ.—Dwobu 38:4, 7.
5 Noko, kɛmɔ Gyihova abɔdeɛ kɔsɔɔti di munli la ati, nwane a yɛle ɔ nwo “Seetan Abɔnsam” ɛhye a? Ye sikalɛ nu a le kɛ, Nyamenle sunsum nu mralɛ mɔɔ lɛ tumi la anu ko hakyile ɔ nwo Abɔnsam. Kɛzi ɔholale ɔrale ye zɔ ɛ? Ɔwɔ kɛ yɛnwu kɛ, ɛnɛ sonla mɔɔ di ɔ nwo eni na ɔdi nɔhalɛ la bahola arayɛ awule. Kɛzi ɛhye kola ba ye zɔ ɛ? Ahenle ne bahola anyia adwenle ɛtane wɔ ye ahonle nu. Saa ɔkɔ zo ɔdwenledwenle nwolɛ a, zɔhane adwenle ɛtane ne bahola arayɛ kpole. Akee saa nwolɛ adenle ba a, adwenle ɛtane ne mɔɔ yedwenledwenle nwolɛ toonwo la bamaa yeahola yeayɛ ɛtane.—Gyemise 1:13-15.
6 Kɛ Seetan Abɔnsam edwɛkɛ ne yɛle la ɛne. Ɔbayɛ kɛ ɔdele kɛ Nyamenle ɛlɛka ahile Adam nee Yive kɛ bɛwo mralɛ na bɛ nee bɛ bo zo amra ɛyi azɛlɛ ne azo tɛkɛɛ. (Mɔlebɛbo 1:27, 28) Ɔda ali kɛ Seetan nyianle adwenle kɛ, ‘Me kunlu a anrɛɛ menli ɛhye mɔ kɔsɔɔti mɔɔ ɛlɛba arazonle Nyamenle la kɛzonle me!’ Ɛhye ati ɔnyianle adwenle ɛtane wɔ ye ahonle nu. Awieleɛ kolaa, ɔhanle Nyamenle anwo edwɛkɛ ɛtane ɔvale ɔbɛlɛbɛlale Yive. (Mɔlebɛbo 3:1-5) Ɛhye ati ɔrayɛle “Abɔnsam” mɔɔ kile “Dumasɛkyevo.” Mekɛ ko ne ala, ɔrayɛle Seetan, mɔɔ kile “Dwazotiavolɛ” la.
7 Seetan Abɔnsam luale adalɛ nee mɛlɛbɛla zo manle Adam nee Yive yɛle Nyamenle anwo anzosesebɛ. (Mɔlebɛbo 2:17; 3:6) Ɛhye ati, awieleɛ kolaa ne bɛwule, kɛmɔ ɛnee Nyamenle ɛha kɛ saa bɛyɛ anzosesebɛ a bɛbawu la. (Mɔlebɛbo 3:17-19) Kɛmɔ Adam rayɛle awie mɔɔ ɔnli munli wɔ mekɛ mɔɔ ɔyɛle ɛtane la ati, ɔ bo zo amra kɔsɔɔti nyianle ɛtane vile ye ɛkɛ ne. (Wulomuma 5:12) Yɛbahola yɛava kyɛnze mɔɔ bɛfa bɛto paano la yɛahilehile edwɛkɛ ne anu. Saa kyɛnze ne bondo a, kɛ paano biala mɔɔ bɛkɛdo ye nu la yɛ ɛ? Paano biala mɔɔ bɛkɛdo ye nu la bondo anzɛɛ nyia sinlidɔlɛ. Zɔhane ala yɛɛ ɔlua sinlidɔlɛ mɔɔ vi Adam ɛkɛ ne la ati, dasanli biala anwo “ɛbondo” a. Ɛhye ati a alesama amuala yɛ mgbanyinli na bɛwu a.—Wulomuma 3:23.
8 Mekɛ mɔɔ Seetan manle Adam nee Yive yɛle ɛtane tiale Nyamenle la, ɛnee ɔlɛfa atuadelɛ yeara. Ɛnee ɔlɛdwazo yeatia adenle mɔɔ Gyihova fa zo di tumi la. Mɔɔ ɛnee Seetan ɛlɛka ye bɔkɔɔ la a le kɛ: ‘Nyamenle ɛnle tumivolɛ kpalɛ. Ɔbɔ adalɛ na ɔfa ninyɛne mgbalɛ ɔfea menli mɔɔ ɔdi bɛ nwo zo tumi la. Ɔngyia kɛ alesama kɛmaa Nyamenle kɛli bɛ nwo zo tumi. Bɛkola bɛsi bɛ ti anwo kpɔkɛ wɔ mɔɔ le kpalɛ nee mɔɔ le ɛtane la anwo. Na saa medi bɛ nwo zo tumi a ɔbawie bɛ boɛ.’ Kɛ ɛnee Nyamenle bazi ali ɛzonle zɛhae mɔɔ yɛ nyane la anwo gyima ɛ? Bie mɔ suzu kɛ anrɛɛ ɛnee ɔwɔ kɛ Nyamenle ku menli mɔɔ dele atua ne la ɛkɛ ne ala. Noko asoo anrɛɛ yemɔ bamaa bɛanwu nɔhalɛ mɔɔ wɔ Seetan ɛzonledolɛ ne anu la ɔ? Asoo anrɛɛ ɔbamaa yeala ali kɛ adenle mɔɔ Nyamenle dua zo di tumi la le kpalɛ ɔ?
9 Ɛnee pɛlepɛlelilɛ adwenle mɔɔ di munli mɔɔ Gyihova lɛ la ɛnrɛmaa ɔnrɛhu atuadelɛma ne ɛkɛ ne ala. Ɔzile kpɔkɛ kɛ ɔwɔ kɛ mekɛ gua nu na yeabua Seetan ɛzonledolɛ ne wɔ ahunludwolɛ adenle zo amaa yeala ali kɛ Abɔnsam a le adalɛ a. Ɛhye ati Nyamenle zile kpɔkɛ kɛ ɔbamaa alesama adenle yeamaa bɛanlea bɛ nwo zo mekɛ bie wɔ Seetan tumi bo. Yɛbazuzu deɛ mɔɔ ɔti Gyihova yɛle ye zɔ nee deɛ mɔɔ ɔti yemaa mekɛ tendenle ɛpɛ nuhua kolaa na yeaziezie edwɛkɛ ɛhye mɔ la wɔ buluku ɛhye Tile 11 ne. Noko, kɛkala, ɔle kpalɛ kɛ yɛkɛzuzu ɛhye anwo: Asoo ɛnee ɔle kpalɛ kɛ Adam nee Yive kɛlie Seetan, mɔɔ ɛnee ɔtɛyɛle debie kpalɛ biala ɔtɛmanle bɛ la kɛli? Asoo ɛnee ɔle kpalɛ kɛ bɛkɛlie bɛkɛli kɛ Gyihova mɔɔ ɛva debie biala mɔɔ bɛlɛ la ɛmaa bɛ la, le adalɛ sonla mɔɔ ati yɛ se a? Saa ɛdawɔ a anrɛɛ duzu a ɛbayɛ a?
10 Ɔle kpalɛ kɛ yɛkɛbiza kpuyia ɛhye mɔ ɔluakɛ yɛ nuhua ko biala yia edwɛkɛ mɔɔ le kɛ ɛhye mɔ la ɛnɛ. Ɛhɛe, ɛlɛ adenle ɛgyinla Gyihova afoa ɛmaa ɔye Seetan ɛzonledolɛ ne anloa. Ɛbahola wɔalie Gyihova wɔado nu kɛ wɔ Neavolɛ na wɔaboa wɔamaa yeala ali kɛ Seetan le adalɛ. (Edwɛndolɛ 73:28; Mrɛlɛbulɛ 27:11) Ɔyɛ alɔbɔlɛ kɛ, menli mgbe mgbe dɔɔnwo mɔɔ wɔ ewiade ye anu la ekyi bie a yɛ ɛhye a. Ɛhye fa kpuyia bie mɔɔ anwo hyia la ba kɛ, Asoo Baebolo ne kilehile amgba kɛ Seetan a di ewiade ɛhye azo tumi a?
NWANE A DI EWIADE ƐHYE AZO TUMI A?
11 Gyisɛse anzu kpolera ɛlɛ kɛ tɛ Seetan a di ewiade ɛhye azo tumi a. Mekɛ bie, Seetan vale ‘ewiade arelemgbunlililɛ ne mɔ amuala nee bɛ anyunlunyia’ hilele Gyisɛse wɔ nwanwane adenle zo. Akee Seetan bɔle Gyisɛse ɛwɔkɛ kɛ: “Saa ɛkoto me, ɛsonle me a, menwɔva ɛhye mɔ amuala menwɔmaa wɔ.” (Mateyu 4:8, 9; Luku 4:5, 6) Suzu ɛhye anwo nea. Saa tɛ Seetan a di arelemgbunlililɛ ɛhye mɔ azo tumi a asoo anrɛɛ ɔbayɛ sɔnea yeamaa Gyisɛse wɔ mekɛ mɔɔ ɔhanle kɛ ɔbava yeamaa ye la? Gyisɛse anzu nwolɛ kpolera kɛ ewiade tumililɛ ɛhye mɔ amuala ɛnle Seetan ɛdeɛ. Nɔhalɛ nu, saa tumi ɛhye mɔ ɛnle Seetan ɛdeɛ a anrɛɛ Gyisɛse baha.
12 Ɔle nɔhalɛ kɛ Gyihova a le tumivolɛ bedevinli Nyamenle ne, mɔɔ Bɔle aleɛabo ɛhye mɔɔ yɛ nwanwane la a. (Yekile 4:11) Noko akee, wɔ Gyisɛse nɔsolɛ mɔɔ li awieleɛ wɔ azɛlɛ ye azo la anu, ɔvɛlɛle Seetan kɛ “mɔɔ sie ɛtane ewiade ɛhye la.” (Dwɔn 12:31; 14:30; 16:11) Baebolo ne bɔbɔ fɛlɛ Seetan Abɔnsam kɛ “ɛtane ewiade ɛhye nyamenle ne.” (2 Kɔlentema 4:3, 4) Keleseɛnenli ɛzoanvolɛ Dwɔn hɛlɛle vanenle dwazotiavolɛ anzɛɛ Seetan ɛhye anwo kɛ, ‘ɔdi ɛtane ewiade ye azo belemgbunli.’—1 Dwɔn 5:19.
KƐZI BƐBAYE SEETAN EWIADE NE BƐAVI ƐKƐ NE LA
13 Yɛnwu kɛzi ewiade ne anu ɛlɛyɛ ɛzulolɛ ɛvolɛ ko biala la. Ɛlɔnema mɔɔ ɛlɛko, maanyɛlɛma mɔɔ ɛnga nɔhalɛ, ɛzonlenlɛ nu adekilevoma mɔɔ bɔ adalɛ nee ahɔdiawu mɔɔ ati yɛ se la ɛbu zolɛ. Ewiade ne amuala ɛdwu ɛleka mɔɔ bɛyɛ ye boɛ a ɔnyɛ a. Baebolo ne da ye ali kɛ mekɛ mɔɔ Nyamenle balua ye Amagɛdɔn konle ne azo aye ewiade ɛtane ɛhye avi ɛkɛ ne la ɛbikye. Ɛhye babuke adenle amaa tenlene ewiade fofolɛ arali ɔ gyakɛ anu.—Yekile 16:14-16.
14 Gyihova Nyamenle kpale Gyisɛse Kelaese kɛ Ye anwuma Belemgbunlililɛ anzɛɛ arane ne azo Neavolɛ. Baebolo ne hanle ye mekɛ tendenle dole ɛkɛ ne kɛ: “Bɛwo kakula bie bɛmaa yɛ, bɛmaa yɛ ralɛ nrenya; yemɔ yɛɛ maanlebulɛ ne badɔ ɔ sa zo a, bɛbavɛlɛ ye, . . . Anzondwolɛ Belemgbunli. Ye maanlebulɛ ne bahɔ zo melɛ mɔɔ ɛnlɛ awieleɛ; ye maanlema anzo nu badwo bɛ dahuu.” (Ayezaya 9:6, 7) Gyisɛse hilehilele ye ɛdoavolɛma kɛ bɛyɛ belemgbunlililɛ ɛhye anwo asɔne kɛ: “Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo, Kɛmɔ bɛyɛ ye wɔ anwuma lɔ la.” (Mateyu 6:10) Kɛmɔ nzinlii yɛbanwu ye wɔ buluku ɛhye anu la, ɔnrɛhyɛ Nyamenle Belemgbunlililɛ ne baye ewiade ɛhye anu tumililɛ kɔsɔɔti avi ɛkɛ ne, na yeagyinla bɛ kɔsɔɔti bɛ gyakɛ anu. (Daneɛle 2:44) Akee Nyamenle Belemgbunlililɛ ne bava azɛlɛ ye azo paladaese ara.
EWIADE FOFOLƐ ƐBIKYE!
15 Baebolo ne wula yɛ anwosesebɛ kɛ: “Kɛmɔ Nyamenle ɛwɔkɛ ne kile la, yɛkendɛ anwuma fofolɛ nee ewiade anzɛɛ azɛlɛ fofolɛ ne mɔɔ pɛlepɛlelilɛ wɔ nu la.” (2 Pita 3:13; Ayezaya 65:17) Ɔdwu mekɛ ne bie na Baebolo ne ka “azɛlɛ” ne anwo edwɛkɛ a, ɔkile menli mɔɔ de azɛlɛ ne azo la. Ɛhye ati tenlene “azɛlɛ fofolɛ” ne a le menli mɔɔ Nyamenle die bɛ to nuhua la.
16 Gyisɛse bɔle ɛwɔkɛ kɛ wɔ ewiade fofolɛ ne mɔɔ ɛlɛba la anu, bɛdabɛ mɔɔ Nyamenle ɛlie bɛ ɛdo nuhua la banyia “ngoane mɔɔ ɛnlɛ awieleɛ” la ahyɛlɛdeɛ ne. (Maake 10:30) Buke wɔ Baebolo ne kɔ Dwɔn 3:16 yɛɛ 17:3, na kenga mɔɔ Gyisɛse hanle kɛ ɔwɔ kɛ yɛyɛ na yɛanyia dahuu ngoane la. Akee suzu nyilalɛ mɔɔ Baebolo ne kile kɛ bɛdabɛ mɔɔ bɛ sa baha zɔhane ahyɛlɛdeɛ kɛnlɛma ne avi Nyamenle ɛkɛ wɔ azɛlɛ ye azo Paladaese ne anu la banyia la anwo nea.
17 Ɛtaneyɛlɛ, konle, amumuyɛyɛlɛ nee basabasayɛlɛ bavi ɛkɛ. “Ɔnrɛhyɛ biala ɛnee amumuyɛnli ne abo zo ɛminli, . . . Na bɛlɛvolɛma bava azɛlɛ ne ayɛ bɛ ɛdeɛ.” (Edwɛndolɛ 37:10, 11) Anzondwolɛ bara ɔluakɛ Nyamenle bamaa ‘bɛagyakyi konle wɔ azɛlɛ ye amuala azo.’ (Edwɛndolɛ 46:9; Ayezaya 2:4) Akee ‘tenlenenli bakpazi, na anzondwolɛ dɔɔnwo ara dahuu mekɛ mɔɔ ɛnlɛ awieleɛ!’—Edwɛndolɛ 72:7.
18 Gyihova azonvolɛ anwo badɔ bɛ mɔɔ bɛnrɛzulo a. Mekɛ tendenle ala mɔɔ Yizilayɛma mɔɔ dɛnlanle aze wɔ Baebolo mekɛ zo diele Nyamenle la, bɛ nwo dɔle bɛ. (Sɛlɛvolɛma 25:18, 19) Nea kɛnlɛma mɔɔ ɔbayɛ kɛ yɛ nwo badɔ yɛ zɔhane ala wɔ Paladaese a!—Ayezaya 32:18; Maeka 4:4.
19 Ɛhɔne bavi ɛkɛ. Edwɛndolɛnli ne dole edwɛne kɛ: ‘Aleɛ babu azɛlɛ ne azo, na bɛayi awoka ne mɔ azo.’ (Edwɛndolɛ 72:16) Gyihova Nyamenle bayila ye tenlenema ne, na ‘azɛlɛ ne bahye aleɛ dɔɔnwo.’—Edwɛndolɛ 67:6.
20 Azɛlɛ ye amuala bayɛ Paladaese. Bɛbasisi azua fofolɛ na bɛayɛ tola ngɛnlɛma wɔ azɛlɛ mɔɔ ɛtanevolɛma ɛzɛkye ye ɛlɛ la azo. (Ayezaya 65:21-24; Yekile 11:18) Mekɛ ɛlɛkɔ zo la, bɛbadɛlɛ azɛlɛ ne azo ɛleka mɔɔ menli de la anu kɔkpula kɛ azɛlɛ ye azo amuala bayɛ kɛnlɛma na yeahye aleɛ kɛ Yidɛn tola ne la. Na Nyamenle ‘babuke ɔ sa nu na yeamaa tease abɔdeɛ biala anyia mɔɔ ɔkulo la yeali.’—Edwɛndolɛ 145:16.
21 Menli nee nane badɛnla anzondwolɛ nu. Ɛbɔ nu nane nee nyɛmoa babɔ nu adidi. Kakula ekyi bɔbɔ ɛnrɛzulo nane mɔɔ anwo yɛ ɛzulolɛ ɛnɛ la.—Ayezaya 11:6-9; 65:25.
22 Anwodolɛ bavi ɛkɛ. Kɛ Nyamenle anwuma Belemgbunlililɛ ne azo Neavolɛ la, Gyisɛse bamaa menli dɔɔnwo ade kpɔkɛ adɛla mekɛ mɔɔ ɛnee ɔwɔ azɛlɛ ye azo la. (Mateyu 9:35; Maake 1:40-42; Dwɔn 5:5-9) Akee “awie biala mɔɔ wɔ sua ne azo la ɛnrɛha kɛ: ‘Me nwo ɛdo me.’”—Ayezaya 33:24; 35:5, 6.
23 Bɛbadwazo yɛ alɔvolɛ mɔɔ bɛwu la bara ngoane nu na bɛanyia anyelazo kɛ bɛnrɛwu bieko. Bɛbadwazo bɛdabɛ mɔɔ bɛwu mɔɔ Nyamenle kakye bɛ la kɔsɔɔti bɛara ngoane nu bieko. Nɔhalɛ nu, ‘ewudwazo mɔɔ menli mɔɔ le tenlene yɛɛ menli mɔɔ ɛnle tenlene la badwazo ara ngoane nu la ɛlɛba.’—Gyima ne 24:15; Dwɔn 5:28, 29.
24 Nea kenlebie mɔɔ yɛ anyelielɛ mɔɔ bɛdabɛ mɔɔ bɛsukoa Gyihova Nyamenle, yɛ Bɔvolɛ Kpole ne anwo debie, na bɛsonle ye la banyia a! Ɛnee azɛlɛ ye azo Paladaese ne mɔɔ ɛlɛba la anwo edwɛkɛ a Gyisɛse ɛlɛka wɔ mekɛ mɔɔ ɔbɔle ɛtanevolɛ ne mɔɔ bɛhendale ye ɔ nwo ɛkɛ ne bɛhunle ye la ɛwɔkɛ kɛ: ‘Ɛbaboka me nwo wɔ Paladaese’ la. (Luku 23:43) Ɔhyia kɛ yɛsukoa Gyisɛse Kelaese, mɔɔ ɔlua ɔ nwo zo a nyilalɛ ɛhye mɔ kɔsɔɔti bara nu la anwo debie.
MƆƆ BAEBOLO NE KILEHILE LA
▪ Kpɔkɛ mɔɔ Nyamenle ɛbɔ kɛ ɔmaa azɛlɛ ne ayɛ paladaese la bara nu.—Ayezaya 45:18; 55:11.
▪ Seetan a kɛkala di ewiade ɛhye azo tumi a.—Dwɔn 12:31; 1 Dwɔn 5:19.
▪ Wɔ ewiade fofolɛ ne mɔɔ ɛlɛba la anu, Nyamenle bayila alesama dɔɔnwo.—Edwɛndolɛ 37:10, 11, 29.
[Debiezukoalɛ kpuyia ne mɔ]
1. Duzu ati a Nyamenle bɔle azɛlɛ ye a?
2. (a) Kɛzi yɛkola yɛnwu ye kɛ deɛ mɔɔ ɔti Nyamenle bɔle azɛlɛ ne la bara nu ɛ? (b) Kɛmɔ Baebolo ne kile la, menli boni a badɛnla aze dahuu a?
3. Alɔbɔlɛ edwɛkɛ boni a wɔ azɛlɛ ye azo ɛnɛ a, na ɛhye anwo kpuyia boni mɔ a wɔ ɛkɛ a?
4, 5. (a) Nwane a amgba luale ɛwɔlɛ ne anwo zo nee Yive dendɛle a? (b) Kɛzi awie mɔɔ di ɔ nwo eni, na ɔdi nɔhalɛ la bahola arayɛ awule ɛ?
6. Kɛzi Nyamenle sunsum nu ralɛ bie mɔɔ lɛ tumi la rayɛle Seetan Abɔnsam ɛ?
7. (a) Duzu ati a Adam nee Yive wule a? (b) Duzu ati a Adam abo zo amra kɔsɔɔti yɛ mgbanyinli na bɛwu a?
8, 9. (a) Ɛzonle boni a ɔda ali kɛ Seetan dole a? (b) Duzu ati a Nyamenle anzɛkye atuadelɛma ne ɛkɛ ne ala ɛ?
10. Kɛzi ɛbahola wɔagyinla Gyihova afoa wɔamaa yeaye Seetan ɛzonledolɛ ne anloa ɛ?
11, 12. (a) Adenle boni azo a Gyisɛse sɔnea ne da ye ali kɛ Seetan a di ewiade ɛhye azo tumi a? (b) Duzu debie bieko a kile kɛ Seetan a di ewiade ɛhye azo tumi a?
13. Duzu ati a ewiade fofolɛ nwo hyia a?
14. Nwane a Nyamenle ɛkpa ye kɛ ɔli Ye Belemgbunlililɛ ne azo Tumi a, na kɛzi bɛhanle ɛhye anwo edwɛkɛ bɛdole ɛkɛ ne ɛ?
15. “Azɛlɛ fofolɛ” ne kile duzu?
16. Ahyɛlɛdeɛ mɔɔ sonle bolɛ la boni a Nyamenle bava amaa bɛdabɛ mɔɔ ɔdie bɛ ɔto nuhua la ɛ, na duzu a ɔwɔ kɛ yɛyɛ na yɛanyia ye a?
17, 18. Kɛzi yɛkola yɛdie yɛdi kɛ anzondwolɛ nee anwobanebɔlɛ bara azɛlɛ ye azo ɛleka biala ɛ?
19. Kɛzi yɛnwu ye kɛ aleɛ babu zolɛ wɔ Nyamenle ewiade fofolɛ ne anu ɛ?
20. Duzu ati a yɛkola yɛdie yɛdi kɛ azɛlɛ ye amuala bayɛ paladaese ɛ?
21. Duzu a kile kɛ anzondwolɛ badɛnla menli nee nane avinli a?
22. Kɛ bɛbayɛ anwodolɛ ɛ?
23. Duzu ati a ewudwazo ne bamaa yɛ nye alie a?
24. Kɛzi ɛte nganeɛ wɔ azɛlɛ ye azo Paladaese ne anu ɛdɛnlanlɛ nwo ɛ?
[Nvoninli wɔ mukelɛ 30]
Saa ewiade arelemgbunlililɛ kɔsɔɔti ɛnle Seetan ɛdeɛ a, asoo anrɛɛ ɔbahola yeaha kɛ ɔbava yeamaa Gyisɛse?
[Mukelɛ mɔɔ ɔ muala le nvoninli wɔ mukelɛ 35]
lus_Latn zul_Latn twi_Latn twi_Latn twi_Latn eng_Latn twi_Latn ewe_Latn twi_Latn twi_Latn kbp_Latn twi_Latn bam_Latn bam_Latn twi_Latn twi_Latn bam_Latn twi_Latn twi_Latn twi_Latn ewe_Latn twi_Latn twi_Latn dik_Latn twi_Latn twi_Latn bam_Latn bam_Latn twi_Latn twi_Latn twi_Latn bam_Latn bam_Latn nus_Latn twi_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn dyu_Latn bam_Latn ewe_Latn ewe_Latn twi_Latn bam_Latn bam_Latn bam_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn ewe_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn bam_Latn bam_Latn bam_Latn ewe_Latn twi_Latn twi_Latn bam_Latn twi_Latn twi_Latn twi_Latn twi_Latn bam_Latn twi_Latn bam_Latn bam_Latn bam_Latn twi_Latn twi_Latn twi_Latn bam_Latn twi_Latn twi_Latn bam_Latn bam_Latn unk bam_Latn bam_Latn bam_Latn cym_Latn sag_Latn twi_Latn bam_Latn bam_Latn bam_Latn lim_Latn twi_Latn twi_Latn bam_Latn twi_Latn twi_Latn bam_Latn bam_Latn twi_Latn twi_Latn twi_Latn epo_Latn bam_Latn twi_Latn twi_Latn twi_Latn twi_Latn twi_Latn bam_Latn dyu_Latn bam_Latn ewe_Latn twi_Latn bam_Latn twi_Latn sot_Latn twi_Latn twi_Latn twi_Latn ewe_Latn bam_Latn bam_Latn fon_Latn twi_Latn kbp_Latn twi_Latn twi_Latn twi_Latn twi_Latn twi_Latn dyu_Latn twi_Latn twi_Latn bam_Latn twi_Latn bam_Latn bam_Latn nus_Latn twi_Latn twi_Latn twi_Latn twi_Latn fon_Latn